**Zmluva o dielo**

uzatvorená podľa § 536 a nasl. Obchodného zákonníka v znení neskorších predpisov

Č. objednávateľa **Z - /2009** Č. zhotoviteľa: 0905058-001

**vypracovanie porealizačného geometrického plánu stavby**

**I/59 Jelenec – núdzový záliv (II. a III. úsek)**

**Čl. 1**

**ZMLUVNÉ STRANY**

**1.1. Objednávateľ** : **SLOVENSKÁ SPRÁVA CIEST**

Miletičova 19, 826 19 Bratislava

 Štatutárny orgán : Ing. Roman Žembera- generálny riaditeľ

 Osoba oprávnená podpísať zmluvu : Ing. Peter Polešenský, riaditeľ SSC-IVSC,

 Skuteckého 32, 974 23 Banská Bystrica

Osoby oprávnené rokovať

- vo veciach technických : Ing. Juraj Valent, námestník pre investičnú prípravu

- vo veciach realizácie : Ing. Ladislav Štulajter, námestník pre investičnú výstavbu

Bankové spojenie : Štátna pokladnica

číslo účtu : 7000135433/8180

IČO : 00 33 28

DIČ : 2021067785

Telefón, fax : 048/4143232; 048/4143424

Právna forma : Štátna rozpočtová organizácia zriadená Ministerstvom dopravy, pôšt a telekomunikácií SR zriaďovacou listinou č. 5854/M – 95 zo dňa 7.12.1995, v úplnom znení pod č. 316/M – 2005 zo dňa 14.februára 2005, zmenená rozhodnutím MDPT SR č. 100 z 11. mája 2006

(ďalej len objednávateľ)

**1.2.** **Zhotoviteľ** : **SLOVENSKÁ GEODETICKÁ SPOLOČNOSŤ**

**Názov a sídlo** : Partizánska cesta 13, 974 01 Banská Bystrica

Osoba oprávnená podpísať zmluvu : Riečan Matúš – konateľ

Osoby oprávnené rokovať

- vo veciach zmluvných : JUDr. Juraj Remšík

- vo veciach technických : Ing. Zdenko Uhrín

Bankové spojenie : Tatra banka a.s. Bratislava

Číslo účtu : 2625481333/1100

IČO : 36 029 343

IČ DPH : SK2020086904

Telefón : 048/4148553

Fax : 048/4148618

E-mail : info@geodezia.biz

Právna forma : spoločnosť s ručením obmedzeným

(ďalej len zhotoviteľ)

## PREAMBULA

Zmluvné strany uzatvárajú túto zmluvu na základe výsledku verejného obstarávania postupom zákazky s nízkou hodnotou podľa zákona č. 25/2006 Z. z. o verejnom obstarávaní a o zmene a doplnení niektorých zákonov.

**Čl. 2.**

**PREDMET ZMLUVY**

2.1 Touto zmluvou o dielo (ďalej len zmluva) sa zhotoviteľ zaväzuje, že pre objednávateľa vypracuje v rozsahu a za podmienok dohodnutých v tejto zmluve porealizačný geometrický plán trvalého záberu a výpisy z KN stavby**: I/59 Jelenec – núdzový záliv (II. a III. úsek).**

2.2 Objednávateľ sa zaväzuje, že hotové dielo bez vád a nedorobkov prevezme, zaplatí za jeho vykonanie dohodnutú cenu a poskytne zhotoviteľovi dohodnuté spolupôsobenie.

 **Čl. 3.**

**ROZSAH A OBSAH**

3.1 Rozsah a obsah dokumentácie bude zodpovedať TP MDPT SR č. 03/2006 „ Dokumentácia stavieb ciest, technické podmienky“ a príslušným slovenským právnym predpisom, slovenským technickým normám a podkladom objednávateľa.

3.2 Práce budú vykonané v súlade so zákonom NR SR č. 215/1995 Z. z., v zmysle STN 013411.

3.3 Geometrický plán trvalého záberu bude vypracovaný tak, aby bolo možné zapísať v stave právnom každý diel, t.j. k právnemu dielu z KN – E parcely zapísanej na LV vytvoriť podlomenia tejto parcely podľa určeného operátu s oddelením parciel podľa objektov a vlastníkov (cesta, chodník, múr, VO), bude overený na príslušnej správe katastra.

3.4. GP bude vypracovaný samostatne za každý úsek.

3.5. Predpokladaný rozsah MJ:

 II. úsek 45 MJ

 III. úsek 55 MJ

3.6 Počet vyhotovení:

 3.6.1. Geometrický plán II. úsek : 7 x

Geometrický plán III. úsek : 7 x

 3.6.2. Počet vyhotovení LV s kolkovou známkou hodnoty 3 € 1 x

**Čl. 4.**

**ČAS PLNENIA**

4.1. Zhotoviteľ sa zaväzuje, že dielo, ktorého vykonanie je predmetom tejto zmluvy v rozsahu a s obsahom dohodnutým v čl. 2 a 3 tejto zmluvy o dielo vypracuje a dodá v termíne do **45 dní od uzavretia ZoD.**

4.2 Predmet plnenia podľa tejto zmluvy je splnený riadnym vypracovaním a zápisničným odovzdaním a prevzatím dokumentácie objednávateľom v mieste jeho sídla na adrese SSC IVSC Banská Bystrica, Skuteckého 32, Banská Bystrica. Prevzatím diela je za objednávateľa poverená p. Eva Škvarková.

* 1. Objednávateľ prevezme dielo len bez vád a nedorobkov.

**Čl. 5.**

**PODKLADY A SPOLUPOSOBENIE**

5.1 Objednávateľ sa zaväzuje, že počas spracovávania dokumentácie poskytne zhotoviteľovi v nevyhnutnom rozsahu potrebné spolupôsobenie, spočívajúce najmä v odovzdaní doplňujúcich údajov, upresnení podkladov, vyjadrení a stanovísk, ktorých potreba vznikne počas plnenia tejto zmluvy a z odsúhlasenia konceptu. Toto spolupôsobenie poskytne objednávateľ zhotoviteľovi najneskôr do 7 dní od jeho vyžiadania.

5.2 Nedodržanie termínu podľa čl. 5.1. zo strany objednávateľa, ktoré preukázateľne spôsobí zdržanie prác zhotoviteľa, tohto oprávňuje k úprave termínu plnenia.

**Čl. 6.**

**CENA PREDMETU PLNENIA A PLATOBNÉ PODMIENKY**

6.1 Cena za vykonanie diela je určená dohodou zmluvných strán v zmysle zákona č. 18/1996 Z. z. o cenách v znení neskorších predpisov a v zmysle vyhl. MF SR 87/1996 Z.z., ktorou sa zákon o cenách vykonáva, v znení neskorších predpisov. K tejto cene zhotoviteľ dopočíta daň z pridanej hodnoty (DPH) podľa daňových predpisov platných k dátumu uskutočnenia zdaniteľného plnenia.

6.2. Cena diela je stanovená nasledovne :

**6.2.1 Cena za vypracovanie GP – 7 vyhotovení: 9 970,00 € bez DPH 11 864,30 € s DPH**

 Jednotková cena za mernú jednotku (MJ) je: 99,00 € bez DPH 117,81 € s DPH

Predpokladaný počet MJ: II. úsek 45 MJ

 III. úsek 55 MJ

 Počet MJ spolu: 100 MJ

 Cena GP – 1 vyhotovenie 10,00 € bez DPH 11,90 € s DPH

 **6.2.2 Cena za správne poplatky spolu: 21,00 €**

 SP za poskytnutie údajov a úradné overenie GP: 14,50 €

 SP za poskytnutie údajov z KN : 6,50 €

6.3 Jednotková cena za MJ je nemenná počas platnosti zmluvy o dielo. Mernú jednotku tvorí súčet omerných mier na hraniciach oddeľovaného pozemku, ktorý sa vysporadúva. Do jednotkovej ceny za MJ budú zahrnuté všetky náklady spojené s touto službou.

6.4 V prípade zvýšeného počtu MJ oproti predpokladanému počtu, na navýšený počet MJ bude vypracovaný dodatok k ZoD pri zachovaní jednotkovej ceny za MJ. Zvýšené výmery MJ budú odsúhlasené objednávateľom a budú uhradené až po potvrdení dodatku k zmluve.

6.5 Podkladom pre úhradu ceny za vykonané dielo je zhotoviteľom vystavená faktúra, ktorá musí mať všetky náležitosti daňového dokladu. Súčasťou faktúry musí byť zápis o odovzdaní a prevzatí diela. Zhotoviteľ je oprávnený fakturovať skutočne vykonané práce po ich riadnom zápisničnom odovzdaní objednávateľovi. Čiastka, na ktorú má zhotoviteľ nárok bude vyčíslená v Eurách. Úhrada bude vykonaná v Eurách.

6.6 Splatnosť faktúry je do 30 dní od dňa jej doručenia objednávateľovi na adresu SSC IVSC Banská Bystrica, Skuteckého 32 formou doporučenej zásielky v zalepenej obálke s označením „Faktúra“.

6.7 V prípade, že zhotoviteľ neodovzdá dielo v zmluvne dohodnutom termíne, objednávateľ má právo na zmluvnú pokutu vo výške 0,05 % z dohodnutej ceny za každý deň omeškania.

6.8 V prípade, že zhotoviteľ neodstráni vady diela v termíne dohodnutom v zmluve, objednávateľ má právo na zmluvnú pokutu vo výške 0,05 % z dohodnutej ceny za každý deň omeškania.

6.9 V prípade, že je objednávateľ v omeškaní s úhradou faktúry, má zhotoviteľ právo na úrok z omeškania vo výške 0,05 % z dĺžnej sumy za každý deň omeškania.

**Čl. 7.**

**VLASTNÍCKE PRÁVO K ZHOTOVOVANEJ VECI A NEBEZPEČENSTVO ŠKODY NA NEJ**

7.1 Zhotoviteľ znáša nebezpečenstvo škody na veci a je jej vlastníkom až do zápisničného odovzdania a prevzatia veci bez vád a nedorobkov objednávateľom.

**Čl. 8.**

**NÁHRADA ŠKODY**

8.1 Pri uplatnení náhrad škôd sa zmluvné strany budú riadiť ustanoveniami §§ 373 až 386 Obch. zákonníka č. 513/1991 Zb. v znení jej neskorších zmien a doplnkov.

**Čl. 9.**

**ZODPOVEDNOSŤ ZA VADY DIELA A ZÁRUČNÁ DOBA**

* 1. Zhotoviteľ zodpovedá za to, že predmet zmluvy bude vypracovaný v súlade s touto zmluvou, v súlade so všeobecne záväznými právnymi predpismi, technickými normami a záväznými podkladmi objednávateľa, bude zhotovený a odovzdaný objednávateľovi bez vád.
	2. Zhotoviteľ zodpovedá za vady, vzniknuté po odovzdaní predmetu zmluvy, ak boli spôsobené porušením jeho povinností.
	3. Viditeľné vady diela, musí objednávateľ uviesť najneskôr v zápisnici z odovzdania a prevzatia predmetu zmluvy a v prípade ich výskytu objednávateľ predmet zmluvy neprevezme.
	4. Zhotoviteľ poskytuje záruku za kvalitu diela 24 mesiacov.Záručná doba začína plynúť zápisničným odovzdaním a prevzatím diela objednávateľom bez vád a nedorobkov.
	5. Oznámenie vád musí byť podané len písomne bez zbytočného odkladu po tom, čo ich objednávateľ zistil a v záručnej dobe, inak je neplatné. Musí obsahovať označenie vád, ako sa prejavujú a prípadne návrh odstránenia vád.
	6. Zmluvné strany sa dohodli, že počas záručnej doby má objednávateľ právo požadovať a zhotoviteľ povinnosť bezplatne odstrániť zistené a reklamované vady.
	7. Zhotoviteľ sa zaväzuje začať s odstraňovaním vád diela do 10 dní od uplatnenia oprávnenej reklamácie objednávateľa a vady odstrániť v čo najkratšom technicky možnom čase. Termín odstránenia vád sa dohodne písomnou formou, inak platí, že zhotoviteľ je povinný odstrániť vady diela do 30 dní od doručenia písomného oznámenia vád objednávateľom.

 **Čl. 10.**

**ZMENY A DOPLNKY**

10.1 Zmluvné strany sa zaväzujú, že pristúpia na zmenu záväzkov, ak sa po uzavretí zmluvy zmenia východiskové podklady, rozhodujúce pre uzatvorenie zmluvy, vzniknú nové požiadavky objednávateľa a tieto budú mať dopad na cenu alebo termín plnenia.

10.2 Meniť a dopĺňať ustanovenia tejto zmluvy o dielo možno len písomne, formou číslovaných dodatkov podpísaných oprávnenými zástupcami oboch zmluvných strán.

 **Čl. 11.**

**ODSTÚPENIE OD ZMLUVY**

11.1 Objednávateľ alebo zhotoviteľ môžu odstúpiť od zmluvy, ak druhá zmluvná strana poruší zmluvu podstatným spôsobom.

11.2 Zmluvné strany označujú porušenie zmluvy za podstatné ak:

11.2.1 Objednávateľ neposkytne spolupôsobenie pri plnení záväzku, ku ktorému sa zaviazal v tejto zmluve a toto nesplnenie zmarí u zhotoviteľa možnosť vykonať dielo, alebo podstatne sťaží jeho realizáciu.

11.2.2 Zhotoviteľ bude meškať s realizáciou diela a toto meškanie bude dlhšie ako 1 mesiac a spôsobí ho sám zhotoviteľ.

11.2.3 Objednávateľ v rozpore s touto zmluvou do 30 dní neprevezme dokončené a riadne ponúknuté dielo zhotoviteľa, alebo neurobí ani opatrenia nasvedčujúce ochote objednávateľa dielo prevziať.

11.2.4 Voči zhotoviteľovi bude začaté konkurzné konanie alebo konanie o povolenie reštrukturalizácie, alebo dôjde k jeho likvidácii bez právneho nástupcu (okrem dobrovoľnej likvidácie za účelom reorganizácie alebo fúzie).

11.3 Iné ako v bode 11.2 uvedené porušenie (nesplnenie) zmluvných povinností označujú zmluvné strany ako nepodstatné, pričom oprávnená strana môže odstúpiť od zmluvy za podmienok stanovených v § 346 – 348 Obchodného zákonníka.

* 1. Pre odstúpenie od zmluvy pre podstatné i nepodstatné porušenie zmluvy pokiaľ táto zmluva neustanovuje inak platia § 344 až 351 obchodného zákonníka č.513/1991 Z. z..
	2. Odstúpením od zmluvy zmluva zaniká, keď prejav vôle oprávnenej strany odstúpiť od zmluvy je doručený druhej zmluvnej strane; po tejto dobe nemožno účinky odstúpenia od zmluvy odvolať alebo meniť bez súhlasu druhej strany.
	3. Oprávnená strana nemôže odstúpiť od zmluvy po tom, čo jej bola doručená správa, že už bola splnená povinnosť, ktorej porušenie bolo dôvodom na odstúpenie od zmluvy.
	4. Odstúpením od zmluvy zanikajú všetky práva a povinnosti strán zo zmluvy. Odstúpenie od zmluvy sa však nedotýka nároku na náhradu škody vzniknutej porušením zmluvy, ani zmluvných ustanovení týkajúcich sa voľby práva alebo voľby Obchodného zákonníka podľa § 262 Obch. z., riešenia sporov medzi zmluvnými stranami a iných ustanovení, ktoré podľa prejavenej vôle strán, alebo vzhľadom na svoju povahu majú trvať aj po ukončení zmluvy (nároky z vád diela, nároky zo záruky).
	5. Pokiaľ sa od zmluvy odstúpi, zhotoviteľ je povinný okamžite zastaviť vykonávanie diela.
	6. V prípade odstúpenia objednávateľa od zmluvy počas trvania zmluvného vzťahu, uhradí objednávateľ zhotoviteľovi účelne vynaložené náklady na rozpracovanom diele.

 **Čl. 12.**

**OSTATNÉ UJEDNANIA**

* 1. Objednávateľ je oprávnený použiť dokumentáciu podľa predmetu tejto zmluvy iba na účely vyplývajúce z tejto zmluvy.
	2. Spory zmluvnej povahy budú strany riešiť mimosúdnou dohodou. V prípade, že nedôjde k dohode, obrátia sa zmluvné strany s riešením sporu na vecne a miestne príslušný súd.

**Čl. 13.**

**ZÁVEREČNÉ USTANOVENIA**

13.1. Na právne vzťahy neupravené touto zmluvou sa primerane použijú príslušné ustanovenia Obchodného zákonníka.

13.2. Táto zmluva má ... strán, je vyhotovená v dvoch rovnopisoch, z ktorých jeden si ponechá objednávateľ a jeden zhotoviteľ. Všetky prípadné dodatky k nej musia byť vyhotovené v rovnakom počte.

13.3. Zmluva nadobúda platnosť a účinnosť dňom jej podpísania oboma zmluvnými stranami.

13.4. Zmluvné strany si zmluvu prečítali, jej obsahu porozumeli v celom rozsahu a na znak súhlasu ju potvrdzujú svojimi podpismi.

V Banskej Bystrici, dňa : V Banskej Bystrici, dňa:

Za objednávateľa : Za zhotoviteľa :

................................................... .........................................................

Ing. Peter Polešenský Matúš Riečan, konateľ

riaditeľ SSC-IVSC Banská Bystrica SLOVENSKÁ GEODETICKÁ SPOLOČNOSŤ s.r.o.